Aug 17,2018
అయిదు కోట్ల మందికి చేరువైన బిగ్‌సీ
నవతెలంగాణ, వాణిజ్య విభాగం: ప్రముఖ మొబైల్‌ రిటైల్‌ విక్రయాల సంస్థ బిగ్‌ సీ రానున్న రోజుల్లో దక్షిణాది రాష్ట్రాల్లో విస్తృతంగా విస్తరించాలని యోచిస్తోంది. ఇందులో భాగంగానే ప్రస్తుత ఆర్థిక సంవత్సరంలో 40శాతం వృద్ధితో రూ.1500 కోట్ల టర్నోవర్‌ను అందుకోవాలని లక్ష్యంగా పెట్టుకున్నట్టు బిగ్‌ సీ సంస్థ వ్యవస్థాపకులు, చైర్మెన్‌, మేనేజింగ్‌ డైరెక్టర్‌ ఎం. బాలు చౌదరీ తెలిపారు. గడిచిన ఏడాది (2017-18లో) తమ సంస్థ రూ.1015 కోట్ల టర్నోవర్‌ను చేరుకున్నట్టుగా ఆయన వివరించారు. ప్రస్తుతం రెండు తెలుగు రాష్ట్రాల్లో కలిపి బిగ్‌ సీ సంస్థ 225 స్టోర్స్‌ను కలిగి ఉందని ఆయన అన్నారు. దాదాపు 20 స్టోర్స్‌ను ప్రారంభిస్తూ వచ్చే నెలలో తమిళనాడు మార్కెట్లో అడుగుపెట్టనున్నట్టుగా ఆయన వివరించారు. తమిళనాడుతో పాటు ఇతర దక్షిణాది రాష్ట్రాల్లో కూడా అడుగుపెట్టే యోచన చేస్తున్నట్టుగా బాలు చౌదరీ వివరించారు. ఇప్పటికే తమ సంస్థ 5 కోట్ల మంది వినియోగదారులకు చేరువైనట్టుగా బాలు చౌదరీ వివరించారు.
కొత్త రూపం.. సరికొత్త ప్రచారకర్త..
బిగ్‌ సీ సంస్థను మరింత కొత్తగా, తాజాగా వినియోగదారులకు పరిచయం చేసేందుకు గాను తమ బ్రాండ్‌ ఐడెంటిటీకి సరికొత్త రూపం ఇస్తున్నట్టుగా సంస్థ సీఎండీ బాలు చౌదరీ తెలిపారు. గురువారం హైదరాబాద్‌లో ఆయన ప్రముఖ సినీనటి సమంతతో కలిసి బిగ్‌సీ కొత్త లోగోను ఆవిష్కరించారు. ఈ సందర్భంగా ఆయన మాట్లాడుతూ నటి సమంతను తమ కొత్త ప్రచార కర్తగా నియమించుకున్నట్టుగా తెలిపారు. ఈ సందర్భంగా సమంత మాట్లాడుతూ బిగ్‌ సీ లాంటి ప్రముఖ బ్రాండ్‌కు ప్రచారకర్తగా వ్యవహరించడాన్ని తాను చాలా గొప్పగా ఫీలవుతున్నట్టుగా తెలిపారు. ఈ కార్యక్రమంలో బిగ్‌ సీ డైరెక్టర్లు స్వప్న కుమార్‌, జి బాలాజీ రెడ్డి, కైలాష్‌ లఖ్యాని, ఆర్‌ గౌతమ్‌ రెడ్డి, మార్కెటింగ్‌ విభాగం అధినేత యూసుఫుద్ధీన్‌లు పాల్గొన్నారు.
మీ స్నేహితులకు రికమెండ్ చెయ్యండి